觀暴
作者：孔平仲
朝代：宋

paragraphs: 怒雷殷殷西南天，黑氣一抹如長烟。
鯨噓鼇噫蛟吐涎，龍呼其儔相後先。
散爲飛雲蓋蜿蜒，以尾卷海洒百川。
河伯乃在坎底眠，震驚掉動憂不全。
白浪湧起高于船，岡馳隰舞山回旋。
崩衝擺落蔚高騫，聲勢烈烈孰使然。
須臾寂靜又改前，餘氛倚漢猶青玄。
小蝦奮頭如自賢，神龍歸宮魚出泉。